**Dalbă melodie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ninge dalba melodie

Parcă-n boală, parcă-n joacă,

Sună-n toamna străvezie

Strunele de promoroacă.

Muzica stingheră geme

Înlemnită în inele,

Picurările de vreme

Curg pe razele de stele.

Duse-n noapte, peste zare

Notele înghesuite

Cu viforniți de culoare

Și cu vise împlinite.

Doar păreri de rău s-așează

Undeva, în colțuri triste

Ca să simtă-n plâns de rază

Timpurile ametiste.

Ca în muzica de noapte

Să-nțeleagă mai aproape

Și nădejdile din șoapte,

Cât și murmurul din ape.

Iar în argintiri de tâmple

Ce se-ngână dureroase

Melodia ca să împle

Toate clipele frumoase.

Să cânt sigur ca o strună

În această toamnă clară

Cu aramă de pe Lună

Și cu vremile de vară.

Victor Bragagiu